“ፊፊ” የመስቀል በዓል ድምቀት!
ባሕር ዳር፡ መስከረም 15/2012 ዓ/ም (አብመድ) ፊፊ በጃዊ ወረዳና አካባቢው የመስቀል በዓል መምጣቱን ተከትሎ የሚከወን ባሕላዊ ጨዋታ ነው፡፡ በጥንት ጊዜ ጠላትን ለመከላከል የሚጠቀሙበት የመግባቢያ መሣሪያም ነው ፊፊ፡፡ፊፊ በአዊኛ ቋንቋ “ውጣ እንውጣ” እንደ ማለት ነው፡፡ ጠላትን ለማጥቃት ውጣ እንውጣ ለማለት የተጠቀሙበት ቃል መሆኑን ደከጃዊ ወረዳ አብመድ ያነጋገራቸው አዛውንት ንጋቱ ዋሴ ገልጸዋል፡፡ “ፊፊ የባሕላዊ ጨዋታ ብቻም ሳይሆን የአዊዎች የጀግንነት ማሳያም ነው” ብለዋል፡፡“በወቅቱ የነበሩ ግብር አስገባሪዎች በአዊዎች ላይ አላስፈላጊ ቀረጥ እና ዕዳ ከመጫን ባለፈ ልጃገረዶችን ጭምር ሕዝቡ እንዲገብር ፍላጎት ስለነበራው ይህንን በመቃወም የተጀመረ ባሕላዊ ጨዋታ ነው፤ ጨዋታው የአዊዎችን ጀግንነት እና አልሸነፍ ባይነትን ስለሚያሳይ ከትውልድ ወደ ትውልድ መሸጋገር ስላለበት በየዓመቱ እንጫወተዋለን›› ብለዋል ታሪክ ነጋሪው አዛውንት፡፡አዊዎች በአንድ ወቅት ጠላትን ለመከላከል የተጠቀሙበት ፊፊ በዚህ ወቅት ባሕላዊ የትንፋሽ መሣሪያ ሆኖ እያገለገለ ነው፡፡ ፊፊ አምስት ዓይነት ዜማዎች እና ሰባት የተለያዩ ድምፆች ያላቸውን መሳሪያዎች ይጠቀማል፡፡ ከቀርቀሃ ተክል የሚዘጋጅ ሲሆን ሰባት ወንዶች በጋራ ይጫወቱታል። ሴቶቹ ደግሞ ዙሪያውን እየዞሩ በእልልታ ያጅባሉ፡፡ ይህ ደግሞ ዓመቱ የብርሃን፣ የጥጋብ፣ የሠላም እና የፍቅር እንዲሆንላቸው የሚመኙበት ማሳያም ተደርጎ ይወሰዳል፡፡የፊፊ ጨዋታ ከሐምሌ 5 እስከ መስከረም 18 ምሽት 5፡00 ድረስ ታዛቢ ሽማግሌዎች ባሉበት ወጣቶቹ ልምምድ ሲያደርጉበት ከርመው መስከረም 21 ቀን በድምቀት የሚካሄድ ባሕላዊ ጨዋታ መሆኑን የጃዊ ወረዳ ባሕልና ቱሪዝም ጽሕፈት ቤት ኃላፊ አቶ ታመነ ደምስ ተናግረዋል፡፡